**Poročilo o izmenjavi v letnem semestru 2020 v Jyväskyli**

Da sem se odločila za izmenjavo, je bila mogoče moja najboljša odločitev do zdaj. Napredovala sem na akademskem in veliko tudi na osebnem področju. Pred samo prijavo si še čisto ne predstavljaš, kaj vse si boš moral urediti, ampak sem zaradi veselja nad izmenjavo vse urejala brez težav. Predavanja so bila vsa redno v angleščini, ki sem jih obiskovala skupaj z ostalimi Erasmus in domačimi, finskimi študenti. Točno za socialno delo predmetov v angleščini res ni veliko, zato je to priložnost za študente, ki želijo na izmenjavi spoznati še druga področja, kot so psihologija, pedagogika, komunikologija, zgodovina, študij jezikov, umetnosti. S tega vidika je bilo pred začetkom izmenjave nekaj težav na domači fakulteti z ustreznostjo predmetov, ampak smo se potem dogovorili. Sistem dela je podoben kot pri nas, tudi zaključna dela za oceno so se razlikovala med predmeti, ali so bile kakšne predstavitve, eseji, test na Moodlu ali kaj podobnega. Rekla bi, da mogoče študij zahteva malo več samostojnega dela kot pri nas, izpite se naredi, nekoliko težje pa je dobiti zelo dobro oceno. Predmeti so bili širše zastavljeni kot naši, kar mi je bilo všeč. Ko se je delo zaradi virusa preselilo na splet, moram pohvaliti vse profesorje, s katerimi smo potem delali na daljavo, saj smo dobili pravočasno vse informacije, kaj je treba oddati, do kdaj. Vse je potekalo preko Moodla, spletne učilnice, ki jo veliko uporabljajo.

Zelo bi pohvalila tutorski sistem, o katerem smo potem dobili vprašalnik o zadovoljstvu. Tutorji so imeli načeloma po 4 Erasmus študente. Od moje tutorke sem dobila vse potrebne informacije, še kdaj nas je skupaj povabila na druženje, veliko smo se pogovarjali o sami Finski, življenju tam, šolstvu, njeni poklicni poti in podobno. Pohvalila bi tudi Orientation week na začetku izmenjave.

Mesto je zelo študentsko. To pomeni, da tam vsako leto pride veliko tujih študentov z vsega sveta, nahaja se na več kampusih. Tako imaš lahko tudi v istem dnevu predavanja na več različnih mestih, ampak to časovno ni velik problem, saj so kampusi vsi dostopni hitro peš ali s kolesom (kar je edino v hudem ledu ali snegu malo težje). Univerza oziroma ESN pisarna je organizirala kar nekaj dogodkov, kjer smo se lahko spoznali še z drugimi študenti na izmenjavi in domačimi študenti, vendar je teh bilo večkrat zelo malo, zato nismo spoznali toliko Fincev.

Stroški so nekoliko višji kot pri nas, da se pa tudi velike nakupe opraviti v cenejših trgovinah kot sta Lidl in Prisma (kot je pri nas npr. Leclerc). Veliko je bilo tudi tako imenovanih second hand trgovin, kamor smo s študenti večkrat zahajali in si kupili kar nekaj stvari ali oblačil, posode, obutve. Prav študentski obroki so celo cenejši kot pri nas, saj je bila v menzi, ki je imela študentski popust, cena kosila povsod enaka. So pa menze razporejene po kampusih in nekaj po mestu, tako da ni veliko skrbi, da bi zaradi kosila izgubil veliko časa zaradi poti. Kosila so bila tudi zelo kakovostna in raznolika. Študentske sobe so enoposteljne, večinoma so bile za 3 ali 2 osebi v apartmaju, z veliko prostora in večjo kuhinjo. To se je sicer razlikovalo, ali si živel v KOASU ali Kortepohji, kjer je sistem nekoliko drugačen (oboje je kot pri nas ŠDL). Ni pa bilo v mestu zunaj okvira univerze toliko dogodkov in stvari, ki bi si jih ogledal, sploh če ne znaš finsko. Tečaj finščine sicer omogoča univerza, ob izpitu se dobi tudi kreditne točke, samo je odvisno, kateri tečaj vzameš. Univerza ima drugače večinoma družboslovne smeri študija, zato redko srečaš koga, ki študira recimo kemijo. S tujimi študenti smo tako bili na študijih iste ali podobne smeri in smo imeli veliko skupnih tem.

Po mestu se povsod da priti s kolesom, Finci namreč skozi celo zimo kolesarijo, tečejo, se sprehajajo. Vreme, mraz zanje sploh ni velika ovira. Če imate rajši manjše in mirno mesto, je to dobra izbira. V mestu sem se počutila tudi zelo varno. Urniki so tudi manj zapolnjeni kot pri nas na primer na dodiplomskem študiju, zato smo prosti čas večkrat izkoristili v naravi. Finska je odlična priložnost za vse, ki radi drsate, smučate, hodite v savno (in potem mogoče skočite v jezero), imate radi daljše pohode v zimskih razmerah in bi mogoče radi videli tudi severni sij. Mesto je obdano z jezeri, gozdom, sprehajalnimi potmi. Potovali smo nekaj znotraj Finske samoiniciativno, ESN pa je organizirala izlete na primer na Laponsko, v Stockholm, Sankt Peterburg, Moskvo, Talliin, celo na Islandijo, vendar je potem letos zaradi virusa veliko njih odpadlo. Ti izleti so cenovno večji zalogaj, da se organizirati tudi kaj s svojo skupino samoiniciativno. Odvisno je, kaj si želiš videti, dobro je imeti prihranke, da se pa skozi mesec brez veliko aktivnosti priti lepo cenovno skozi.

Za več informacij ali vprašanja me lahko kontaktirate na tamara.savorn@gmail.com, dovolim objavo.